የ1983ቱ የመንግሥት ለውጥ ከዓላማው ውጪ የተጓዘና ከጅምሩ የተደናቀፈ መሆኑን ኦነግ አስታወቀ
. ከባህሪ አንጻር ኦነግ ከህወሓት ጋር አብሮ ለመስራት እንደሚቸግረው ገለጸአዲስ አበባ፡-
የ1983ቱ የመንግሥት
ለውጥ ከዓላማው ውጪ
የተጓዘና ከጅምሩ የተደናቀፈ
መሆኑን የኦነግ የሕዝብ
ግንኙነት ኃላፊ አቶ
ቀጄላ መርዳሳ  አስታወቁ፡፡ ከነበረውም
ሆነ አሁን ካለው
ባህሪ አንጻር ኦነግ
ከህወሓት ጋር አብሮት
ለመስራት እንደሚቸገርም ገልጸዋል፡፡ አቶ ቀጄላ ግንቦት 20ን አስመልክቶ በተለይ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ የ1983ቱ የመንግሥት ለውጥ ከዓላማው ውጪ በመጓዝ ከጅምሩ የተደናቀፈ ነው። ይህ የሆነውም በሽግግር ቻርተሩ የተቀመጡ ሁነቶች ከጅምሩ መናድ በመጀመራቸው ነው ብለዋል።በቻርተሩ የተቀመጠው የሰብዓዊ መብቶች መከበር፤ የራስን ዕድል በራስ የመወሰን፤ የዴሞክራሲ መብቶችን ማስከበር፤ የዴሞክራሲ ሥርዓትን መገንባት እና መድበለ ፓርቲ ሥርዓትን መዘርጋት ብሎም ህብረ ብሔራዊ ፌዴራሊዝምን ማዋቀር የሚሉ መሠረታዊ ጉዳዮች የተካተቱበት እንደነበሩ አስታውሰዋል።ነገር ግን በወረቀት ላይ የሰፈሩት በሙሉ ተፈጻሚነታቸው እጅጉን ተሸረሸረ። በዚህም የሰብዓዊ መብት ጥሰት ተበራከተ፤ ወደ ዴሞክራሲ የሚደረገው ጉዞ ተገታ። በጥቅሉ ሁሉ ነገር በተቃራኒው መጓዝ ጀመረ። በዚህም አፈናና የሰብዓዊ ጥሰቱ ሲበረታ ግድያውም ከደርግ ዘመን የባሰ ሆነ። የመንግሥት ለውጡ ዓላማ ደግሞ ይህ አልነበረም። ዓላማው የነበረው ዴሞክራሲን መገንባት፤ የሥዝቦችን እኩልነት ለማረጋገጥ ነው። ስንሰራ የነበረውም ለዚሁ ነበር ብለዋል።ሆኖም እንደታሰበው ሳይሆን ቀረ፤ ለዚህ ደግሞ አብይ ማሳያው ራስን በራስ የማስተዳደር መብት ነው። በእስካሁን ሂደት የነበረው ለይስሙላ የተደረገ የህወሓት የሞግዚት አስተዳደር ነበር። እነዚህ እውነታዎች ደግሞ የ83ቱ የመንግሥት ለውጥ ከጅምሩ መጨናገፉን አመላካቾች እንደሆኑ አመልክተዋል።ዛሬ ላይ ኦነግ ከህወሓት ጋር ትስስር ፈጥሮ እየተሰራ ነው የሚለው ወቀሳ ከአሉባልታ ያለፈ አይደለም ያሉት አቶ ቀጄላ፤ አሁን አይደለም ከግንቦት 1983 ዓ.ም በፊትም ቢሆን ከህወሓት ጋር የነበረን ግንኙነት ጤናማ እንዳልነበረ አመልክተዋል። በተለያዩ ጊዜያት አብረን ለመስራት ሞክረናል፤ ነገር ግን ተማምነን በአንድ ላይ የተጓዝንበት ጊዜ በጣም አጭር ነውም ብለዋል። ከግንቦት 1983 በኋላም ቢሆን የነበረን ግንኙነት ጥሩ ግንኙነት አልነበረም፤ እስካሁን አብሮት መስራት እንዳልቻለ ሁሉ አሁን ባለው የህወሓት ባህሪም ኦነግ አብሮት ለመስራት እንደሚቸግረውም አስታውቀዋል። ደርግ ሊወድቅ አካባቢ የሱዳን መንግሥት እና የአሜሪካን መንግሥት እንዲሁም የኤርትራ ነፃ አውጪ ግንባር በጋራ ሆነው ከህወሓት ጋር አቀራርበዋቸው ደርግ ሲወድቅ ወደ አዲስ አበባ በጋራ እንዲገቡ መደረጉን አስታውሰው፣ ኦነግ ከህወሓት ጋር ለመግባት እና አንድ ላይ መንግሥት ለመመስረት እቅድ እንዳልነበረው አስታውቀዋል። ይህ እንዲሆን ደግሞ የህወሓት ተጽዕኖ ሰፊ የነበረ፤ ይህ ተጽዕኖም ኦነግ በሱዳን ያለውን የሬዲዮ ጣቢያ እስከማዘጋት ደርሶ እንደነበር አመልክተዋል። የራዲዮ ጣቢያው መዘጋት ደግሞ በኦነግ ሠራዊት አባላትም ሆነ በሕዝቡ ዘንድ ትልቅ የሥነልቡና ጫና በማሳደር በኦነግ እንቅስቃሴ ላይ የራሱን አሉታዊ አሻራ አሳርፎ እንደነበር አመልክተው፣ ይህ ደግሞ ህወሓት የኦነግን እንቅስቃሴ አዳክሞ ዓባይን ተሻግሮ ወደ ኦሮሚያ ለመግባት የሚያደርገውን ጥረት እንዳገዘው ጠቁመዋል።በጫና የመግባታችንና አንዱ አመላካች ጉዳይ ከዚያ በኋላ የተፈጠረው ሁነት ነው የሚሉት አቶ ቀጄላ፤ ይሄም ህወሓት ያሰበው ቀርቶ ባላሰበው መልኩ የኦነግን የሕዝብ ድጋፍ ማየቱ የፈጠረበት ስጋት በግብዣው መሠረት ኦነግን ከማቅረብ ይልቅ የማሳደድና ማጥቃት ተግባር ውስጥ የመግባቱ ውጤት እንደነበርም አመልክተዋል። ከደርግ በፊት የነበሩትም ሆነ ከደርግ በኋላ ያሉት የህወሓትና ኦነግ መልካም ያልሆኑና አስከፊ የግንኙነት ታሪኮች እንደተጠበቁ ሆነው፤ ዛሬም ቢሆን ከህወሓት ጋር ሰፊ ልዩነቶች ነው ያሉን ያሉት አቶ ቀጄላ፣ ህወሓቶች ቀድሞም ሲወጉን፣ አባሎቻችንን ሲገድሉና ሕዝቡንም ሲያንገላቱና እኛንም ሲያሳድዱ የነበሩ ናቸው። እነዚህ ሁሉ በደሎች ባልተሻሩበት ሁኔታ ይሄን ካደረገ ድርጅት ጋር ለመስራት ቀላል አይሆንም። ከዚህ ባለፈም ህወሓት አሁን ካለው ባህሪ አኳያ ኦነግ አብሮ ለመስራት ይቸገራል ብለዋል።አዲስ ዘመን ግንቦት 21 ቀን 2012 ዓ.ምወንድወሰን ሽመልስ